ANC-hoë skuldig aan aanrandingAndile Lungisa. Argieffoto: Raahil Sain/ANA Andile Lungisa, ANC-raadslid en provinsiale hooggeplaaste in die party, is Dinsdag in die Port Elizabeth-streekshof skuldig bevind aan aanranding met die doel om ernstig te beseer. Landdros Morne Cannon het bevind Lungisa het met opset ŉ glasbeker oor die kop van Rano Kayser, die voormalige burgemeesterskomiteelid vir vervoer, stukkend geslaan tydens ŉ chaotiese Nelson Mandelabaai-raadsvergadering in Oktober 2016. Die vergadering het in sulke erge geweld ontaard, dat sommige van die raadslede berading moes ontvang. Cannon het in sy beslissing bevind dat Lungisa ŉ swak getuie was “wat sy weergawe van die gebeure aangepas het soos die verhoor aangegaan het”. Hy het gesê Lungisa was vaag, ontwykend en het homself tydens die verhoor weerspreek. Cannon het verder gesê Lungisa se weergawe dat Kayser hom wou aanrand strook nie met beeldmateriaal wat tydens die vergadering deur DA-raadslid Renaldo Gouws geneem is nie. Cannon het die staatsgetuies geloof en gesê hul getuienis het wel ooreengestem met die videomateriaal. “Dit is duidelik in die video dat [Kayser] nie vir [Lungisa] geslaan het nie,” het hy gesê. “Daar was teenstrydige weergawes, maar na my mening was dié teenstrydighede onbelangrik. Die feit dat daar verskille was, dui op die staatsgetuies se eerlikheid en dat hulle nie saamgesweer het nie,” het Cannon gesê. Cannon het gesê die videobewyse dui daarop dat daar geen rede was vir Lungisa om Kayser te slaan nie en daarom word Lungisa se bewering dat hy uit selfverdediging opgetree het, verwerp. “Hoewel die situasie chaoties was, was daar geen rede vir die beskuldigde om die klaer te slaan nie.” Lungisa is ná die uitspraak afgeneem na die hof se aanhoudingselle en is tans in aanhouding. Die saak is uitgestel om Luthando Ngqakayi, vir die verdediging, kans te gee om met sy kliënt te konsulteer voordat vonnisverrigtinge sal begin.